**დანართი N1**

**COVID-19-ის მსუბუქად მიმდინარე ფორმის მქონე პაციენტების** **იზოლაციის პირობებში სამედიცინო მეთვალყურეობის განხორციელების ალგორითმი**

1. წინამდებარე დანართი განსაზღვრავს ახალი კორონავირუსით (SARS-CoV-2) გამოწვეული ინფექციის COVID-19-ის (შემდგომში - COVID-19) მსუბუქად მიმდინარე ფორმის მქონე პაციენტების იზოლაციის პირობებში სამედიცინო მეთვალყურეობის განხორციელების ალგორითმს, რომელიც ხორციელდება ქვეყანაში ეპიდემიოლოგიური სურათის გათვალისწინებით, ეტაპობრივი ამოქმედების პრინციპით.

2. ახალი კორონავირუსით (SARS-CoV-2) გამოწვეული ინფექციის COVID-19-ის (შემდგომში - COVID-19) მსუბუქად მიმდინარე ფორმის მქონე პაციენტების მართვა ხორციელდება შემდეგი პრინციპით:

ა) COVID-19-ის პჯრ (პოლიმერაზული ჯაჭვური რეაქცია) კვლევით დადასტურების შემთხვევაში, პაციენტი ექვემდებარება ბინაზე ან საკარანტინე სივრცეში მეთვალყურეობას ან სტაციონარში მოთავსებას, შემდეგი სქემის მიხედვით:

ა.ა) COVID-19-ის დიაგნოზის დადასტურებულ შემთხვევებზე ინფორმაცია (წინა საანგარიშგებო დღეს სტატისტიკურად  აღრიცხული ახალი შემთხვევების სახელობითი სია ელექტრონული ფორმატით, მათი საკონტაქტო მონაცემების მითითებით) ყოველდღიურად )მიეწოდება საქართველოს შინაგან საქმეთა სამინისტროს საჯარო სამართლის იურიდიულ პირს - ,,112“-ს (შემდგომში - ,,112‘‘) საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს სახელმწიფო კონტროლს დაქვემდებარებულ საჯარო სამართლის იურიდიულ პირს ლ. საყვარელიძის სახელობის დაავადებათა კონტროლისა და საზოგადოებრივი ჯანმრთელობის ეროვნული ცენტრის მიერ; (112 ასევე, მართავს დღის მანძილზე მიღებულ შეტყობინებებს, რომელიც არ არის შესული ზემოაღნიშნულ ელექტრონულ სიაში)

ა.ბ) „112“, პაციენტის საწყისი კლინიკური შეფასების მიზნით, ზარს ამისამართებს საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის 2020 წლის 4 აპრილის №150/ო ბრძანებით განსაზღვრულ ამბულატორიულ დაწესებულებებში (შემდეგში - ონლაინ-კლინიკა);

ა.გ) ონლაინ - კლინიკის ექიმის მიერ სატელეფონო კონსულტაციით ხორციელდება ანამნეზის შეკრება, პაციენტის საწყისი კლინიკური შეფასება და მდგომარეობის შესაბამისად, გადაწყვეტილების მიღება პაციენტის ბინაზე დატოვების, შესაბამის საიზოლაციო სივრცეში (სასტუმრო) გადამისამართების ან სამედიცინო დაწესებულებაში მოთავსების შესახებ, კერძოდ:

ა.გ.ა) საწყისი კლინიკური შეფასების შემდეგ, მსუბუქად მიმდინარე პაციენტების გამოვლენის შემთხვევაში, გარდა ამავე დანართის მე-3 პუნქტით გათვალისწინებული შემთხვევებისა:

ა.გ.ა.ა) შესაფერისი იზოლირებული გარემოსა და ოჯახის წევრების/ახლობლების მიერ ინფექციის პრევენციისა და კონტროლის სათანადო ზომების დაცვით პაციენტზე მზრუნველობის შესაძლებლობის არსებობის შემთხვევაში, შესაძლოა, მიღებულ იქნეს პაციენტის ბინაზე დატოვების გადაწყვეტილება, რომლის მართვაც განხორციელდება საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის 2020 წლის 23 ივნისის N01-286/ო ბრძანებით დამტკიცებული კლინიკური მდგომარეობის მართვის სახელმწიფო სტანდარტის (პროტოკოლის) ,,ახალი კორონავირუსით (SARS-CoV-2) გამოწვეული ინფექციის (COVID-19) მსუბუქი შემთხვევების მართვა ბინაზე“ შესაბამისად;

ა.გ.ა.ბ) ამ დანართის ,,ა.გ.ა.ა“ ქვეპუნქტით გათვალისწინებული პირობების არარსებობის შემთხვევაში, მიიღება გადაწყვეტილება პაციენტის საკარანტინე სასტუმროში გადაყვანის შესახებ. ასეთ შემთხვევაში, ოჯახის ექიმი ატყობინებს 112-ს აღნიშნული პაციენტის თაობაზე, რომლის საფუძველზე 112 უზრუნველყოფს სასწრაფო სამედიცინო სამსახურის ჩართულობას;

ა.გ.ბ) ამ დანართის ,,ა.გ.ა“ ქვეპუნქტით განსაზღვრულის გარდა, COVID-19-ის დადასტურებული დიაგნოზის პაციენტები ექვემდებარებიან სამედიცინო დაწესებულებაში გადაყვანას. ამასთან, საწყისი ჰოსპიტალური მკურნალობის შემდეგ, პაციენტები COVID-19-ის მსუბუქი ფორმით\*, გარდა ამ დანართის მე-3 პუნქტით გათვალისწინებული შემთხვევებისა, სამედიცინო მეთვალყურეობისა და იზოლირებულ პირობებში მკურნალობის დასრულებისთვის გადავლენ საკარანტინე სასტუმროში, სასწრაფო სამედიცინო სამსახურის მეშვეობით;

ა.გ.გ) საწყისი ჰოსპიტალური მკურნალობა მოიცავს COVID-19-ის მართვის გაიდლაინით რეკომენდებული გამოკვლევების ნაკრებს, რაც პაციენტის მდგომარეობის საფუძვლიანი შეფასებისთვის უნდა ჩატარდეს. ეს საშუალებას მოგვცემს თავიდანვე შევაფასოთ მოსალოდნელი რისკები და ვიმოქმედოთ შესაბამისად.

3. **ბინაზე დატოვება/საკარანტინე სივრცეში გადაყვანა არ არის რეკომენდებული:**

ა) პაციენტებისთვის, რომელთაც აქვთ რომელიმე ქრონიკული დაავადება (ჰიპერტენზია, შაქრიანი დიაბეტი, გულის კორონარული დაავადება, გულის უკმარისობა, ფილტვის ქრონიკული ობსტრუქციული დაავადება და ბრონქული ასთმა და სხვ. ექიმის გადაწყვეტილებით);

ბ) პედიატრიული ასაკის პოპულაციისთვის (0-1 წლამდე), ხანდაზმულებისთვის (65 წელს ზემოთ) (ექიმის გადაწყვეტილებით).

4. **COVID-19-ის მქონე პაციენტთა საკარანტინე სივრცეში მკურნალობის/მეთვალყურეობის გადაწყვეტილების შემთხვევაში,** პაციენტის მდგომარეობის მართვა, ხორციელდება საკარანტინე სასტუმროს ბაზაზე მორიგე სამედიცინო ბრიგადების (ექიმი, ექთანი) მეშვეობით, რომლებიც, ასევე მჭიდრო ურთიერთკავშირში არიან ინფექციონისტებთან და საზოგადოებრივი ჯანდაცვის სპეციალისტებთან.

5. **საკარანტინე სივრცეში იმუშავებს 20 პაციენტზე - ექიმისა და ექთნის 1 გუნდი,** პაციენტების რაოდენობის მატებასთან ერთად, ემატება კიდევ 1 ექთანი ყოველ დამატებით 30 პაციენტზე და 2 სრული გუნდი, თუ პაციენტების რაოდენობა აღემატება 50-ს.

6. **ბინაზე/საკარანტინე სივრცეში მყოფი პაციენტის მდგომარეობის გაუარესების შემთხვევაში** პაციენტი ექვემდებარება ჰოსპიტალიზაციას (მათ შორის, განმეორებით ჰოსპიტალიზაციას) - ექიმის გადაწყვეტილებით. ასეთ შემთხვევაში, ექიმი ატყობინებს 112-ს აღნიშნული პაციენტის თაობაზე, რომლის საფუძველზე 112 უზრუნველყოფს სასწრაფო სამედიცინო სამსახურის ჩართულობას.

7. ბინაზე/**საიზოლაციო სივრცეში (სასტუმროში) მყოფი COVID-19-ით პაციენტების მეთვალყურეობიდან მოხსნა/ბინაზე გაწერა** ხორციელდება შემდეგი პრინციპით:

 **ა) უსიმპტომო პაციენტი:**

 ა.ა) ექვემდებარება იზოლაციას დამადასტურებელი სინჯის (ზემო და/ან ქვემო სასუნთქი გზებიდან აღებული მასალა პჯრ კვლევის ჩატარების მიზნით) აღებიდან 10 კალენდარული დღის განმავლობაში;

ა.ბ) იზოლაცია სრულდება პჯრ დიაგნოსტიკის გარეშე;

ა.გ) პაციენტს ენიჭება გამოჯანმრთელებულის სტატუსი.

**ბ) მსუბუქი სიმპტომების მქონე პაციენტი:**

 ბ.ა) ექვემდებარება იზოლაციას დამადასტურებელი სინჯის (ზემო და/ან ქვემო სასუნთქი გზებიდან აღებული მასალა პჯრ კვლევის ჩატარების მიზნით) აღებიდან მინიმუმ 10 კალენდარული დღის განმავლობაში;

 ბ.ბ) იზოლაცია სრულდება 10 კალენდარული დღისა და სიმპტომების ალაგებიდან დამატებით 3 დღის (10+3=13) გასვლის შემდეგ, პჯრ დიაგნოსტიკის გარეშე;

ბ.გ) პაციენტს ენიჭება გამოჯანმრთელებულის სტატუსი.

8. **საკარანტინე სივრცეში მოთავსებული პაციენტის სამედიცინო დოკუმენტაციის წარმოების წესი:**

ა) სამედიცინო დაწესებულებიდან საკარანტინე სივრცეში გადაყვანის შემთხვევაში, პაციენტი ექვემდებარება სტაციონარიდან გაწერას;

ბ) საკარანტინე სივრცეში მოთავსებული პაციენტის ჯანმრთელობის მდგომარეობის დოკუმენტირება ხდება საკარანტინე სივრცეში COVID-19 - -ის დადასტურებული დიაგნოზის პაციენტის სამედიცინო მეთვალყურეობის ბარათის მეშვეობით, თანდართული N1.1 დანართის (შესაბამისი ქვედანართებით) შესაბამისად;

გ) საკარანტინე სივრცეში COVID-19 -ის დადასტურებული დიაგნოზის პაციენტის სამედიცინო მეთვალყურეობის ბარათის წარმოებაზე და შენახვაზე პასუხისმგებელია საკარანტინე სასტუმროს ექიმი;

დ) საკარანტინე სივრცეში COVID-19 - ის დადასტურებული დიაგნოზის პაციენტის სამედიცინო მეთვალყურეობის ბარათი ამავე საკარანტინე სივრცის ტერიტორიაზე ინახება პაციენტის დაყოვნების პერიოდში, ხოლო პაციენტის ბინაზე გადაყვანის შემთხვევაში, ბარათი გადაეგზავნება საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს სახელმწიფო კონტროლს დაქვემდებარებულ საჯარო სამართლის იურიდიულ პირს - ჯანმრთელობის ეროვნულ სააგენტოს, შემდგომი დაარქივების (5 (ხუთი) წლის ვადით) მიზნით.